Туше Чопов е роден в 1897 година в Кукуш, тогава в Османската империя в семейството на фурнаджията Андон Чопов и сестрата на Гоце Делчев, Руша Чопова. При избухването на Балканската война заедно с майка си, братята си Владимир и Тодор и вуйчо си Христо е доброволец в Македоно-одринското опълчение. След опожаряването на Кукуш през Междусъюзническата война емигрира в България, като се установява първоначално в София, а по-късно в Горна Джумая. Брат му Тодор загива в Септемврийското въстание в 1923 година. В 1924 година Чопов е арестуван в София за антидържавна дейност. Освободен е след няколко месеца, но на гарата отново е арестуван. Освободен е след намесата на Туше Делииванов и други дейци на ВМОРО. След прибирането му в Горна Джумая е отново арестуван. След освобождаването му в 1925 година с майка си се установява в София. Присъединява се към ВМРО (обединена). Издадена му е смъртна присъда, заменена след ходатайство на майка му с експулсиране от страната. Установява се във Франция, а по-късно в Австрия.